AAV จะดีขึ้น ?
เมื่อราคาน้ำมันดิบร่วง ถือว่าเป็นข่าวดีระยะสั้นต่อ AAV เพราะจะได้อานิสงส์เป็นผลบวกต่อต้นทุนการดำเนินงานลดลง เนื่องจากน้ำมันเครื่องบินเป็นต้นทุนหลัก คิดเป็นสัดส่วน 35-40% ของต้นทุนรวม
31 ธ.ค. 2561

คุณค่าบริษัท
เมื่อราคาน้ำมันดิบร่วง ถือว่าเป็นข่าวดีระยะสั้นต่อ บริษัท เอเชีย เอวิเอชั่น จำกัด (มหาชน) หรือ AAV เพราะจะได้อานิสงส์เป็นผลบวกต่อต้นทุนการดำเนินงานลดลง เนื่องจากน้ำมันเครื่องบินเป็นต้นทุนหลัก คิดเป็นสัดส่วน 35-40% ของต้นทุนรวม
เนื่องด้วยล่าสุด AAV ทำสัญญาซื้อขายน้ำมันดิบล่วงหน้าไว้แล้วกว่า 50% ที่ราคาเฉลี่ย 77 เหรียญสหรัฐ/บาร์เรล ต่ำกว่าค่าเฉลี่ยต้นทุนทั้งปีของปีนี้ที่ 83 เหรียญสหรัฐ/บาร์เรล (ทุก ๆ 1 เหรียญสหรัฐ/บาร์เรล ที่ลดลงจะเพิ่มกำไรให้กับ AAV ประมาณ 50 ล้านบาท)
นอกจากนี้ ในไตรมาสที่ 4/2561 (ต.ค.-ธ.ค.) จนถึงไตรมาสที่ 1/2562 (ม.ค.-มี.ค. 2562) เป็นช่วงฤดูกาลท่องเที่ยวสำคัญในการสร้างรายได้การท่องเที่ยวทั้งในระดับประเทศและสายการบิน ซึ่งจากการที่ทั้งภาครัฐและเอกชนเดินหน้าสร้างความเชื่อมั่นด้านการท่องเที่ยว จึงเห็นสัญญาณที่ดี โดยเฉพาะตลาดนักท่องเที่ยวใหญ่ที่มีศักยภาพอย่างประเทศจีนและอินเดีย จึงเปิดเส้นทางบินใหม่ ๆ ต่อเนื่อง
ทั้งนี้ มีการกระจายเป้าหมายทั้งเส้นทางบินตรงเชื่อมต่อสู่ฐานปฏิบัติการการบินในกรุงเทพฯ เชียงใหม่ และกระบี่ ที่แข็งแกร่งและมีอัตราการเติบโตที่ดี เพื่อดึงนักท่องเที่ยวจีนและอินเดียกลับมาเที่ยวและใช้จ่ายที่ประเทศไทย กระตุ้นเศรษฐกิจภาพรวม
หลังจากที่ทยอยเปิดขายเส้นทางบินใหม่ ๆ มาต่อเนื่อง ทำให้เดือนธันวาคมนี้สายการบินจะเริ่มให้บริการเที่ยวบินปฐมฤกษ์ถึง 10 เส้นทาง เป็น 9 เส้นทางระหว่างประเทศ และ 1 เส้นทางภายในประเทศข้ามภาค ซึ่งได้รับการตอบรับที่ดี โดยยังยึดมั่นในการเป็นผู้นำสายการบินราคาประหยัดที่พร้อมจะนำเสนอประสบการณ์ใหม่ ๆ กับเส้นทางบินที่หลากหลาย
สำหรับเส้นทางเชียงใหม่-ปักกิ่ง (จีน) เริ่มให้บริการ 7 เที่ยวบินต่อสัปดาห์ ตั้งแต่วันที่ 30 พ.ย. เชียงใหม่-หนานชาง (จีน) เริ่มให้บริการ 4 เที่ยวบินต่อสัปดาห์ ตั้งแต่วันที่ 1 ธ.ค. กระบี่-มาเก๊า เริ่มให้บริการ 4 เที่ยวบินต่อสัปดาห์ ตั้งแต่วันที่ 1 ธ.ค. กระบี่-ฮ่องกง เริ่มให้บริการ 3 เที่ยวบินต่อสัปดาห์ ตั้งแต่วันที่ 2 ธ.ค. กระบี่-ฉงชิ่ง (จีน) เริ่มให้บริการ 7 เที่ยวบินต่อสัปดาห์ ตั้งแต่วันที่ 7 ธ.ค.
กรุงเทพ-คยา (อินเดีย) เริ่มให้บริการ 4 เที่ยวบินต่อสัปดาห์ ตั้งแต่วันที่ 3 ธ.ค. กรุงเทพ-ภูวเณศวร (อินเดีย) เริ่มให้บริการ 3 เที่ยวบินต่อสัปดาห์ ตั้งแต่วันที่ 6 ธ.ค. กรุงเทพ-วิชาคาปัตตนัม (อินเดีย) เริ่มให้บริการ 4 เที่ยวบินต่อสัปดาห์ ตั้งแต่วันที่ 7 ธ.ค. กรุงเทพ-โคลัมโบ (ศรีลังกา) เริ่มให้บริการ 4 เที่ยวบินต่อสัปดาห์ ตั้งแต่วันที่ 14 ธ.ค. และขอนแก่น-อู่ตะเภา (พัทยา) เริ่มให้บริการ 4 เที่ยวบินต่อสัปดาห์ ตั้งแต่วันที่ 21 ธ.ค.
จาก AAV ได้ประโยชน์จากราคาน้ำมันดิบที่ปรับตัวลงและการเพิ่มเส้นทางการบินใหม่ จะช่วยผลักดันให้ผลการดำเนินงานฟื้นตัวได้ในช่วงไตรมาส 4/2561 และปี 2562 
ในขณะที่นักวิเคราะห์ บล.เคทีบี (ประเทศไทย) มองว่าแนวโน้มกำไรสุทธิไตรมาส 4/2561 คาดว่าจะปรับตัวเพิ่มขึ้นจากไตรมาสก่อนตามปัจจัยฤดูกาล ขณะที่เริ่มได้ผลบวกจากราคาน้ำมันที่มีแนวโน้มต่ำกว่าที่เคยประเมิน ทำให้มีการปรับกำไรสุทธิปี 2561 ขึ้นเล็กน้อยราว 2% เป็น 550 ล้านบาท
นอกจากนี้ มีการปรับกำไรสุทธิปี 2562 เพิ่มขึ้นจากเดิม 11% เป็น 885 ล้านบาท เติบโต 61% เนื่องจากปรับต้นทุนราคาน้ำมันลงจากการที่ AAV เริ่มทำ Hedging ด้วยต้นทุนที่ต่ำลงได้มากขึ้น ในด้านผู้โดยสารประเมินที่ 23.5 ล้านคน เพิ่มขึ้น 9% จากงวดเดียวกันของปีก่อน และ Load Factor จะดีขึ้นเป็น 86% จากปี 2561 ที่จะอยู่ที่ 85%
ดังนั้น แนะนำ “ซื้อ” ปรับราคาเป้าหมายปี 2562 เป็น 5 บาท จากเดิม 4.50 บาท
…
ผู้ถือหุ้นรายใหญ่
รายชื่อกรรมการ